رولہ آچیں بدن
۔۔۔۔۔۔۔۔۔۔۔۔۔۔۔۔۔۔۔۔۔۔۔۔
شریف مومنؔ
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
رولہ آچیں بدن
بیا زمستان ءِ ٹنٹ ءَ پتاتہ من ءَ
آپ کن گوں وتی
دوزھیں گرمی ءَ
دیدگانی تہہ ءِ برپ ءَ بادینتگیں
مرچی تھنائی ءَ
زرد ءَ سگریٹ ءِ بُنڈے چتہ اِیوک اِنت
تو کُجائے منی رولہ آچیں بدن
ھچ پدّر نہ بئے
تئی ھیالانی زیبائی نکش اِنت منی
جان ءِ ھڈّ ءُ رگاں
سارتی سگّگ نہ بیت گرمیں اَمباز ءِ گپےّ دِگر۔
ھئو بلئے اے بری مارا تھنائی ءِ
درداں مانپوش اِتگ
چے کناں تو بلئے ھِچ ملامت نئے
من میاریگے ءِ ساھگ ءَ سُتکگ اَں
درد ءِ رُنگرائی ءَ سربتگ بیتگ اَں
مھر ءِ ہنکین ءِ بدوائیں بنیادماں
تئی ودار ءِ تھاری چِتہ مھرمیں زرد ءِ آزاری ءَ
رولہ آچیں بدن
ٹپّ زیم اَنت تنیگا ھما پیسری
وھد ءَ مارا دوئیناں کُتہ در پہ در
مرگ ءَ پیسر وتا چے چداں چے گسر
ھر دو بے مانہ اِنت ما ءُ تو زندگی ءِ کش ءَ مُجتّی
سر بِکشّ اِیت کُجا باریں نوں مئیگ ءُ تئی؟
وھد ءِ ھمبرائی ءَ باندا مٹّان بئیں
من دل ءَ سدکّاں
موسمانی تلب گرنچ دنت گیدی ءِ دِرتگیں دامن ءَ
نوکیں چھر ءُ شُبینانی کسّہ اَجب رنگے لونجان کنت
زرد ءَ مونجان کنت
چول پروشیں نگاھانی ارس ءِ زر ءَ
مارا اُوگار کنت
اِشک ءِ موجیں ھیالانی آسیں ندراگ تہ ءَ پیلّوشیت
شپچراگیں تماہ ءِ کہ ارواہ ءَ داگین کنت ایوکی
پتّو نوکیں جھان ءِ وداریگ بیت
بلکیں بیائے پدا،
رولہ آچیں بدن
زندمان ءِ منی راہ ءُ در کُنٹگیں مولماں چیرچِتہ
چنچو پاھار چِستیں ھمُک باتن ءَ ؟
راستی ءَ سرپد ءِ یا کہ اِنّاں اِد ءَ ؟
مرچاں زورآوراں مئے زبان کشّ اِتگ
ما گوں جند ءِ وتی گُنگی ءَ بے وسیں
دیریگیں گپّ ءُ ھالاں سَھی تو نئے
بید ءِ رنج ءُ گم ءَ شھر ءِ دمکاں منی
ھچ نہ گْواھیت کسے زندماں نا کسیں
ھر کُجا چم کپ اَنت ھُون ءِ سوداگِراَں
جون بڈّ ءَ جتگ
گوں وتا بُرتگ اِش اَھد ءِ ایمّان کیپیں وپا ءِ تلب
باتن ءِ کِشکاں تراول پدا رُستگ اَنت
پند ارواہ ءِ روچ ءِ سرا مُرتگ اَنت
موجریں نور رنگانی بیگوائی ءَ
رولہ آچیں بدن تو اگاں گِندُکی
کائے سھتے اِد ءَ
زُوتّ گوں وت بُرو پمّں واتر مہ کن
ستر بندیں گُبارانی آدینکیں چمّاں ازل
چیردے تو وتا،
کس مہ گندیت ترا
سُھب ءِ چیھانٹیں سنج ءِ دریگ ءِ شم ءَ
مُرگ لڑّاں رَونت
کہ اِدئِے درد ءُ گم
گوں تو سَگگّ نہ بنت
رولہ آچیں بدن تو برو گوں وتا
دور ءُ گستا زمانگ ھمودا بِہ بیت
تئی ھمُک ھستی ءِ مانزمانیں تلب بے مں پیلو بِہ بیت
بس ترا من گُشاں
سوچ یلدے منارا ءُ جھندم بِہ کن
نی اے راہ ءَ دوبر بِہہ مَیا پہ من ءَ
رولہ آچیں بدن من تہ ءَ پُرشتگاں
گیش وت من نہ اَں
مکر سازیں چرے اَھد ءِ ہپُّشتی دودانی آسیں در ءَ ۔
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔